Guido, Dei gratia Senonensis archiepiscopus, omnibus ad quos littere presentes pervenerint, in Domino salutem. Notum fieri volumus quod Terricus, miles, de Serginis, cujus filia Margarita sanctimonialis est apud Pomeriam, dedit ecclesie de Pomeria terram suam juxta Charci perpetuo possidendam. Hoc autem laudaverunt Aales, uxor ejus, et filii eorum Gilo et Petrus, et filie Amelina et Petronilla et Agnes et Arenburgis, nurus ipsius Terrici, et Guido de Garlanda, sicud litteris suis sigillatis nobis significavit, et uxor ejus Helissenz de quorum feodo est terra illa. Ut ergo ratum sit et firmum, presenti scripto fecimus annotari, et sigilli nostri munimine roborari. Data per manum magistri Petri, cancellarii nostri, anno incarnati Verbi Mº Cº LXXXº VIIIº.